text: Røveri mod 51-årig kvinde: Truet med kniv og tilbageholdt 
  25 december 2016 kl. 10.56
  Fire unge mænd stoppede natten til juledag en kvinde på Skolegade i Vejle, hvor de truede hende med en kniv og fik udleveret hendes pung og pinkode. 
  En 51-årig kvinde blev passet op af fire unge mænd natten til søndag på en parkeringsplads på Skolegade i Vejle.
  - En af de fire mænd trækker en kniv, og truer kvinden til at udlevere sin pung og pinkode, oplyser Jesper Christensen, vagchef ved Sydøstjyllands Politi, til TV SYD.
  Inden kvinden nåede at spærre sit dankort, havde de fire mænd en plan.
  
  Jesper Christensen, vagchef ved Sydøstjyllands Politi: "En af de fire mænd trækker en kniv, og truer kvinden til at udlevere sin pung og pinkode"
  Tre af de fire mænd blev ved kvinden og sørgede for, at hun hverken løb væk eller spærrede sit dankort. Imens løb den fjerde mand til en hæveautomat og hævede et beløb fra kvindens dankort. Han kom efterfølgende tilbage til stedet, hvor alle fire mænd forsvandt og lod den 51-årige gå.
  - Forurettede beskriver de fire gerningsmænd som udlændinge og 15-17 år, siger Jesper Christensen.
  Han oplyser, at politiet ikke har så mange informationer at gå efter lige nu, men at de regner med at blive klogere i løbet af dagen.
  
  